b'\n_START_ARTICLE_\nObjat\xc5\xa1evo\n_START_PARAGRAPH_\nObjat\xc5\xa1evo (ven. \xd0\x9e\xd0\xb1\xd1\x8a\xd1\x8f\xd1\x87\xd0\xb5\xd0\xb2\xd0\xbe, komiksi \xd0\x90\xd0\xb1\xd1\x8a\xd1\x8f\xd1\x87\xd0\xbe\xd0\xb9, Abja\xc4\x8doi) on kyl\xc3\xa4, maalaiskunta ja Priluzjen piirin hallinnollinen keskus Komin tasavallassa Ven\xc3\xa4j\xc3\xa4ll\xc3\xa4. Se sijaitsee Luza-joen rannalla 189 kilometri\xc3\xa4 tasavallan p\xc3\xa4\xc3\xa4kaupungista Syktyvkarista lounaaseen. Kyl\xc3\xa4n kautta kulkee Kirovin ja Syktyvkarin v\xc3\xa4linen maantie. Asukkaita on 5\xc2\xa0800 henke\xc3\xa4 (vuonna 2002)._NEWLINE_Objat\xc5\xa1evon pogosta mainitaan l\xc3\xa4hikylineen ensimm\xc3\xa4isen kerran vuonna 1620. Sen nimi perustuu komin sanoihin ab \xe2\x80\x99jyrkk\xc3\xa4\xe2\x80\x99 ja \xc4\x8doi \xe2\x80\x99m\xc3\xa4ki, rinne\xe2\x80\x99. Kyl\xc3\xa4n l\xc3\xa4hell\xc3\xa4 on sijainnut ilmeisesti 1400-luvun lopulla rakennettu linnoitus. Asukkaat harjoittivat maanviljely\xc3\xa4, karjanhoitoa, k\xc3\xa4sity\xc3\xb6ammatteja ja puunhankintaa. Vuosina 1921\xe2\x80\x931922 Objat\xc5\xa1evo oli Priluzjen kihlakunnan ja vuodesta 1929 piirin keskus. Vuonna 1989 asukkaista 56\xc2\xa0% oli komeja ja 38\xc2\xa0% ven\xc3\xa4l\xc3\xa4isi\xc3\xa4.'